সবাই চায় পোশাকে স্বতন্ত্রতা। ঈদের সময় পোশাকের স্বতন্ত্রতা আরও প্রবলভাবে দেখা দেয় মানুষের মনে। ঠিক তখনই নিজের মনের মতো পোশাক বানিয়ে নিতে মানুষ খুঁজে ফেরে দর্জিবাড়ি। আবার সারা বাজার ঘুরে যদি পছন্দসই পোশাকের হদিস না মেলে, তো  আপনাকে অবশ্যই ছুটতে হবে দর্জিবাড়ির পথে। অনেকেই চায় ঈদের এই সময় স্যুট, কোট, সাফারি, পাঞ্জাবিসহ নানা ধরনের পোশাক বানিয়ে নিতে। কারণ, এতে নকশা, কাটিং এবং কাপড়ের মানে অনেক বেশি পার্থক্য থাকে। বলছিলেন নিউমার্কেটের রহমান টেইলার্সের স্বত্বাধিকারী হেলাল উদ্দিন। তিনি জানান, পাঞ্জাবির মধ্যে বয়স্ক লোকের জন্য সাদা সুতি আর গরদ বেশি চলবে এবার। গরদের মধ্যে যে রংটা চলবে তা হলো, চাপা সাদা আর ছাই। তরুণদের মধ্যে বেশির ভাগই খাটো পাঞ্জাবি বানাবে এবারও। তবে কলার, গলার অংশ, আর হাতে পুঁতির ভারী কাজ করা থাকবে। রঙের তালিকায় গাঢ়  রংগুলোকে বেশি প্রাধান্য দেবে। লাল, ছাই, সাদা, কালো, নীল, সবুজ-এসবই বেশি করে থাকবে।  সময়টা এখন খাটো শার্টের। শার্টের নিচের অংশে চায়নিজ কাটিংও এখন বেশ চলছে। বানানো শার্টের ক্ষেত্রে তরুণদের আঁটসাঁট ধরনটাই বেশি পছন্দ। ইচ্ছা করলে শার্টের নিচের অংশ সমানও রাখতে পারেন। এ ক্ষেত্রে দুই পাশে সামান্য কাটা রাখতে পারেন।